b'\n_START_ARTICLE_\nLuan Krasniqi\n_START_SECTION_\nAmat\xc3\xb6\xc3\xb6riura\n_START_PARAGRAPH_\nKrasniqin perhe muutti kotikaupungistaan Junikista Saksaan Rottweiliin kun h\xc3\xa4n oli saanut koulunsa p\xc3\xa4\xc3\xa4t\xc3\xb6kseen vuonna 1987. Nyrkkeilyn h\xc3\xa4n aloitti BSV Rottweil, miss\xc3\xa4 h\xc3\xa4nt\xc3\xa4 valmensi huippuvalmentaja Theo Kerekesch. Saatuaan Saksan kansalaisuuden h\xc3\xa4n osallistui Liverpoolissa k\xc3\xa4ytyyn kansainv\xc3\xa4liseen turnaukseen ja voitti kultamitalin. Samana vuonna h\xc3\xa4n saavutti my\xc3\xb6s Saksan mestaruuden. Menestys jatkui 1995 MM-kisoissa, miss\xc3\xa4 h\xc3\xa4n saavutti hopeaa h\xc3\xa4vitty\xc3\xa4\xc3\xa4n loppuottelussa kuubalaiselle F\xc3\xa9lix Sav\xc3\xb3nille. Vuotta my\xc3\xb6hemmin h\xc3\xa4n eteni Atlantan olympialaisissa v\xc3\xa4lieriin, mutta silm\xc3\xa4vamma esti h\xc3\xa4nt\xc3\xa4 kohtaamasta uudelleen Sav\xc3\xb3nia ja h\xc3\xa4n palasi kotiin pronssimitali kaulassa.\n_START_SECTION_\nAmmattilaisura\n_START_PARAGRAPH_\nAtlantan kisojen j\xc3\xa4lkeen Krasniqi solmi ammattilaissopimuksen Panix Promotionsin kanssa. Ensimm\xc3\xa4isess\xc3\xa4 ammattilaisottelussaan 2. syyskuuta 1997 h\xc3\xa4n voitti nelier\xc3\xa4isess\xc3\xa4 kamppailussa Harry Seniorin. Samoihin aikoihin h\xc3\xa4n toimi Lennox Lewisin sparraajana. Kaikkiaan h\xc3\xa4n otteli Panixille 15 ottelua, joista voitti jokaisen, ennen kuin siirtyi kev\xc3\xa4\xc3\xa4ll\xc3\xa4 2000 Universum Box-Promotionsin riveihin. 5. tammikuuta 2002 h\xc3\xa4n p\xc3\xa4\xc3\xa4si iskem\xc3\xa4\xc3\xa4n Euroopan mestaruudesta Rene Monsia vastaan ja voitti 12-er\xc3\xa4isen kamppailun tuomari\xc3\xa4\xc3\xa4nin 2-1. H\xc3\xa4n kuitenkin h\xc3\xa4visi tittelin heti ensimm\xc3\xa4isess\xc3\xa4 puolustuksessaan Przemyslaw Saletalle saman vuoden hein\xc3\xa4kuussa._NEWLINE_Uudestaan Krasniqi p\xc3\xa4\xc3\xa4si iskem\xc3\xa4\xc3\xa4n Euroopan mestaruudesta 14. helmikuuta 2004 ja voitti tuolloin Sinan Samil Samin. H\xc3\xa4n puolusti mestaruuttaan voitolla Monsea vastaan ja otteli ratkaisemattoman Timo Hoffmannin kanssa. Toukokuussa 2005 h\xc3\xa4n voitti Lance Whitakerin ja p\xc3\xa4\xc3\xa4si ottelemaan WBO-liiton maailmanmestaruudesta. Saman vuoden syyskuussa Hampurissa k\xc3\xa4ydyss\xc3\xa4 mestaruusottelussa Lamon Brewster kuitenkin s\xc3\xa4ilytti mestaruutensa yhdeks\xc3\xa4nnen er\xc3\xa4n teknisell\xc3\xa4 tyrm\xc3\xa4yksell\xc3\xa4. Maaliskuussa 2007 h\xc3\xa4n otteli Stuttgartissa Brian Minton kanssa avoimesta WBO:n Intercontinental-tittelist\xc3\xa4 ja voitti kamppailun kaikin tuomari\xc3\xa4\xc3\xa4nin. Saman vuoden hein\xc3\xa4kuussa h\xc3\xa4n menetti tittelins\xc3\xa4 h\xc3\xa4vitty\xc3\xa4\xc3\xa4n Tony Thompsonille._NEWLINE_Viimeksi Krasniqi otteli 15. marraskuuta 2008 ukrainalaista Oleksandr Dimitrenkoa vastaan h\xc3\xa4viten tyrm\xc3\xa4yksell\xc3\xa4 kolmannessa er\xc3\xa4ss\xc3\xa4.'